
 Пред Административен съд – В е висящо производство по опорване на решение № 467-2/04.07.2013 г. на ОбС- В, с което е одобрен ПУП-ПУР на улици и поземлени имоти за обекти публична собственост за кв. "И“,в това число и схеми: водоснабдяване и канализация, електрозахранване, идейна план-схема за вертикално планиране и комуникационно транспортна схема,в частта за отреждане на ПИ 1053 в УПИ ІІ-1010,1011,1012,1013,1014,1015,1016, 1017,1021,1022,1053 -за административно-делови център,трафопост и църква и в частта за предвидената улица 4 клас.Жалбоподателя се позовава на нарушение на изискването на чл.110,ал.1,т.2 ЗУТ във връзка с чл.205 ЗУТ досежно предвиждането на УПИ ІІ,образуван от 11 имота-частна собственост,за административно-делови център и църква,като твърди,че  тези обекти не попадат в приложното поле на цитираните разпоредби.Твърди се още,че улицата отнема от имота около 40 %,което е в нарушение на ал.1,чл.16 ЗУТ.
Оспореното решение е с посочено правно основание чл.16 ЗУТ.От приетото без оспорване по делото заключение на съдебно-техническата експертиза,е установено,че че предвиждането за трафопост в  УПИ ІІ-1010,1011,1012,1013,1014,1015,1016, 1017,1021,1022,1053 е в противоречие с местоположението на трафопоста по плана-схема за електрозахранване,а улицата отнема от имота на жалбоподателя 46 %. 

Въпроси:
1.Следва ли да се търси конкретизация на посоченото правно основание в съпътстващата издаването му документация,комплектована в административната преписка.
2.Установеното отнемане на площ по-голяма от 25% от процесния имот,основание ли е за незаконосъобразност за решението на ОбС.
3.Основателно ли е възражението за нарушение на изискването на чл.110,ал.1,т.2 ЗУТ във връзка с чл.205 ЗУТ.
4.Ще подлежи ли решението на Административен съд – В на касационен контрол пред ВАС.
Този документ е създаден в рамките на проект „Повишаване на компетентността на съдии, съдебни помощници и съдебни служители от ВАС и административните съдилища”, Договор № 13-24-2/10.09.2013 г., финансиран от Оперативна програма „Административен капацитет”, съфинансирана от Европейския съюз чрез Европейския социален фонд. 

